b'\n_START_ARTICLE_\nPotosi\n_START_SECTION_\nPavadinimo kilm\xc4\x97\n_START_PARAGRAPH_\nDa\xc5\xbeniausiai teigiama, kad Potosi miesto pavadinimas kilo i\xc5\xa1 ke\xc4\x8duj\xc5\xb3 kalbos \xc5\xbeod\xc5\xbeio, rei\xc5\xa1kian\xc4\x8dio triuk\xc5\xa1m\xc4\x85. Pasak ink\xc5\xb3 legendos, XV a. viduryje i\xc5\xa1tyr\xc4\x99 Cerro Rico kaln\xc4\x85, ind\xc4\x97nai rado jame sidabro gysl\xc5\xb3, ta\xc4\x8diau prad\xc4\x97j\xc4\x99 darbus kalnakasiai i\xc5\xa1girdo kurtinant\xc4\xaf triuk\xc5\xa1m\xc4\x85 ir persp\xc4\x97jim\xc4\x85 nekasti sidabro \xc5\xa1iame kalne, kadangi jis priklauso kitiems \xc5\xa1eimininkams._NEWLINE_Ta\xc4\x8diau tiksli Potosi pavadinimo etimologija yra gin\xc4\x8dijama. Kai kurie etimologai teigia, kad fonema p\xe2\x80\x99otoj kurtinant\xc4\xaf triuk\xc5\xa1m\xc4\x85 gal\xc4\x97t\xc5\xb3 reik\xc5\xa1ti aimar\xc5\xb3, bet ne ke\xc4\x8duj\xc5\xb3 kalboje. Ke\xc4\x8duj\xc5\xb3 ir aimar\xc5\xb3 kalbos yra strukt\xc5\xabri\xc5\xa1kai artimos, ta\xc4\x8diau nei viena n\xc4\x97ra pakankamai i\xc5\xa1tyrin\xc4\x97ta._NEWLINE_Ispanams \xc4\xafk\xc5\xabrus miest\xc4\x85 ir prad\xc4\x97jus did\xc5\xbeiuliais kiekiais kasti ir eksportuoti sidabr\xc4\x85, Potosi miestas smarkiai i\xc5\xa1augo ir tapo vien\xc5\xb3 did\xc5\xbeiausi\xc5\xb3 to meto miest\xc5\xb3 pasaulyje. D\xc4\x97l to \xc5\xbeodis \xe2\x80\x9epotosi\xe2\x80\x9c prigijo kaip bendrinis \xc5\xbeodis, pasaki\xc5\xa1ko turtingumo sinonimas. Ispan\xc5\xb3 kalboje iki \xc5\xa1iol vartojamas posakis valer un potosi (liet. b\xc5\xabti labai turtingam).\n_START_SECTION_\nMiesto suklest\xc4\x97jimas ir \xc5\xbelugimas\n_START_PARAGRAPH_\n1544 m ind\xc4\x97nui Diego Huallpa Cerro Rico kalne atradus sidabro r\xc5\xabdos, ispan\xc5\xb3 konkistadorai 1545\xc2\xa0m. baland\xc5\xbeio 10 dien\xc4\x85 kalno pap\xc4\x97d\xc4\x97je \xc4\xafk\xc5\xabr\xc4\x97 miest\xc4\x85. Miestas buvo pavadintas Villa Imperial de Carlos V, tuo metu vald\xc5\xbeiusio Ispanijos karaliaus Karolio V garbei. Miesto \xc4\xafk\xc5\xabr\xc4\x97ju laikomas Juan de Villarroel._NEWLINE_1545\xc2\xa0m. baland\xc5\xbeio 21 dien\xc4\x85 Diego de Centeno u\xc5\xberegistravo pirm\xc4\x85j\xc4\x85 \xc5\xa1acht\xc4\x85 \xe2\x80\x9eDescubridora\xe2\x80\x9c (isp. Atrad\xc4\x97ja), v\xc4\x97liau pervadint\xc4\x85 \xc4\xaf Centeno (pagal \xc4\xafk\xc5\xabr\xc4\x97jo pavard\xc4\x99). Netrukus buvo atrastos ir naujos sidabro gyslos. I\xc5\xa1kastas sidabras buvo siun\xc4\x8diamas \xc4\xaf Ispanij\xc4\x85. Didelis sidabro kiekis ir nesunki jo gavyba (pirmaisiais metais sidabro gyslos buvo pasiekiamos kalno pavir\xc5\xa1iuje) l\xc4\x97m\xc4\x97 spart\xc5\xb3 miesto augim\xc4\x85. 1572\xc2\xa0m. Potosi mieste buvo prad\xc4\x97ta statyti pirmoji pinig\xc5\xb3 kalykla Casa Real de la Moneda. Sidabro gavyba smarkiai i\xc5\xa1augo, ir miestas prad\xc4\x97jo pl\xc4\x97stis. XVI a. sidabro r\xc5\xabd\xc5\xb3 apdorojimui buvo naudojama hidraulin\xc4\x97 eneregija. Buvo sukurta sud\xc4\x97tinga akveduk\xc5\xb3 ir vandens saugykl\xc5\xb3 sistema, kuria vanduo buvo perduodamas \xc4\xaf fabrikus._NEWLINE_XVII a. viduryje Potosi tapo pa\xc4\x8diu did\xc5\xbeiausiu ir turtingiausiu miestu Lotyn\xc5\xb3 Amerikoje ir kartu su Sevilija, Venecija ir Londonu buvo did\xc5\xbeiausi to meto miestai pasaulyje. Tuo metu Potosi mieste jau buvo pastatyta daugiau negu 80 ba\xc5\xbeny\xc4\x8di\xc5\xb3, o gyventoj\xc5\xb3 skai\xc4\x8dius siek\xc4\x97 netoli 200 000  ._NEWLINE_XVII a.-XVIII a. pirmoje pus\xc4\x97je Potosi kasyklose buvo i\xc5\xa1gaunama pus\xc4\x97 viso pasaulio sidabro, ir iki XVIII a. prad\xc5\xbeios jos buvo pagrindinis ispan\xc5\xb3 karalyst\xc4\x97s sidabro \xc5\xa1altinis. Cerro Rico kalne buvo tiek \xc5\xa1io metalo, kad buvo tikima, jog sidabro i\xc5\xa1tekliai nesibaigs. Ta\xc4\x8diau po 300 met\xc5\xb3 nuo kasykl\xc5\xb3 \xc4\xafk\xc5\xabrimo, XVIII a. antroje pus\xc4\x97je, turtingos gyslos i\xc5\xa1seko ir miestas prad\xc4\x97jo nykti._NEWLINE_Bolivijos nepriklausomyb\xc4\x97s karo metu (1809\xe2\x80\x931825\xc2\xa0m.) d\xc4\x97l Potosi kilo konfliktas tarp Bolivijos ir Argentinos. Miest\xc4\x85 u\xc5\xbe\xc4\x97musi armija i\xc5\xa1 Buenos Airi\xc5\xb3, vadovaujama Juan Jos\xc3\xa9 Castelli, nuskurdino Potosi. Okupacijos metu mieste vyravo anarchija ir karinis i\xc5\xa1naudojimas, tod\xc4\x97l antroji \xc4\xaf\xc5\xbeengusi kariuomen\xc4\x97 buvo sutikta d\xc5\xbeiugiai. Jos vadas Manuel Belgrano steng\xc4\x97si likviduoti neigiamus tironi\xc5\xa1ko J. J. Castelli valdymo padarinius. Liepus armijai atsitraukti, M. Belgrano pri\xc4\x97m\xc4\x97 i\xc5\xa1 anksto suplanuot\xc4\x85 sprendim\xc4\x85 susprogdinti monet\xc5\xb3 kalykl\xc4\x85, ta\xc4\x8diau vietiniai gyventojai atsisak\xc4\x97 evakuotis, tod\xc4\x97l sprogimas pareikalavo daug auk\xc5\xb3. V\xc4\x97liau miest\xc4\x85 buvo u\xc5\xbegrobusios dar dvi ekspedicijos i\xc5\xa1 Buenos Airi\xc5\xb3._NEWLINE_Nepriklausomyb\xc4\x97s karas visi\xc5\xa1kai i\xc5\xa1sekino miest\xc4\x85, 1825\xc2\xa0m. Potosi liko tik 8000 gyventoj\xc5\xb3. XIX a. prad\xc5\xbeioje kritusios sidabro kainos galutinai su\xc5\xbelugd\xc4\x97 Potosi ekonomik\xc4\x85. Miestas i\xc5\xa1 naujo atgim\xc4\x97 tik XX a. prad\xc5\xbeioje, prasid\xc4\x97jus alavo erai. Sidabro gavybos prakti\xc5\xa1kai atsisakyta 1865\xc2\xa0m., prie alavo kasimo pereita 1895\xc2\xa0m. Iki 1945\xc2\xa0m. Bolivija tiek\xc4\x97 apie 48\xc2\xa0% pasaulinio alavo. Revoliucijos metu 1952\xc2\xa0m. kasyklas nusavinus valstybei, kasykl\xc5\xb3 pelningumas smuko.\n_START_SECTION_\nMonet\xc5\xb3 kaldinimas\n_START_PARAGRAPH_\nSidabro luitai i\xc5\xa1 liejykl\xc5\xb3 buvo atve\xc5\xbeami \xc4\xaf monet\xc5\xb3 kalykl\xc4\x85 tolesniam apdorojimui. Naudojant plieninius volus luitai buvo i\xc5\xa1lyginami \xc4\xaf lak\xc5\xa1tus, i\xc5\xa1 kuri\xc5\xb3 rankiniu b\xc5\xabdu buvo \xc5\xa1tampuojamos monetos. Pirmieji mechanizmai (isp. laminadores) buvo pagaminti Ispanijoje ir per Buenos Aires atve\xc5\xbeti \xc4\xaf Potosi. Tai buvo \xc4\xafrenginys, kurio plieniniai volai buvo sukami mil\xc5\xbeini\xc5\xa1kais krumpliara\xc4\x8diais. Krumpliara\xc4\x8di\xc5\xb3 sukimo velenai buvo nuleisti \xc4\xaf \xc5\xbeemiau esant\xc4\xaf kambar\xc4\xaf. I\xc5\xa1 prad\xc5\xbei\xc5\xb3 velenus suko 4 mulai, eidami ratu. Kada nebeliko mul\xc5\xb3, jie buvo pakeisti 10-20 verg\xc5\xb3._NEWLINE_Nukaldintos sidabrin\xc4\x97s monetos daugiau nei 1000\xc2\xa0km lamomis buvo ve\xc5\xbeamos \xc4\xaf uost\xc4\x85 Limoje, i\xc5\xa1 kur monetos buvo plukdomos \xc4\xaf Panam\xc4\x85. I\xc5\xa1 ten krovinys mulais keliavo per s\xc4\x85smauk\xc4\x85 ir Karib\xc5\xb3 j\xc5\xabra bei Atlanto vandenynu buvo plukdomas \xc4\xaf Ispanij\xc4\x85._NEWLINE_\xc5\xbdmoni\xc5\xb3 arba gyv\xc5\xabn\xc5\xb3 varomi monet\xc5\xb3 kaldinimo mechanizmai buvo naudoti iki 1869\xc2\xa0m., kuomet i\xc5\xa1 Filadelfijos atve\xc5\xbe\xc4\x97 naujus modernius \xc4\xafrenginius. Mieste i\xc5\xa1saugoti iki \xc5\xa1iol veikiantys gariniai varikliai, kuri\xc5\xb3 smagra\xc4\x8di\xc5\xb3 skersmuo siekia ne vien\xc4\x85 metr\xc4\x85.\n_START_SECTION_\nSidabro kaina\n_START_PARAGRAPH_\nSidabro kasyklose dirbti buvo ver\xc4\x8diami vietiniai ind\xc4\x97nai. Nuo nepakeliamo darbo i\xc5\xa1 t\xc5\xabkstan\xc4\x8dio ind\xc4\x97n\xc5\xb3 ne ma\xc5\xbeiau kaip 800 \xc5\xbemoni\xc5\xb3 mirdavo pirmaisiais darbo metais. Ba\xc5\xbeny\xc4\x8dios spaudimu Ispanijos karalius Karolis V i\xc5\xa1leido \xc4\xafsakym\xc4\x85 \xe2\x80\x9eLeyes de las Indias\xe2\x80\x9c, kuris tur\xc4\x97jo suma\xc5\xbeinti ind\xc4\x97n\xc5\xb3 i\xc5\xa1naudojim\xc4\x85. Nebegal\xc4\x97dami i\xc5\xa1naudoti ind\xc4\x97n\xc5\xb3, kasykl\xc5\xb3 savininkai darbui kasyklose \xc4\x97m\xc4\x97 ve\xc5\xbeti vergus i\xc5\xa1 Afrikos. Per metus \xc4\xaf Potosi buvo atve\xc5\xbeama apie 1500\xe2\x80\x932000 verg\xc5\xb3, kurie buvo ver\xc4\x8diami dirbti monet\xc5\xb3 kalykloje vietoje mul\xc5\xb3. I\xc5\xa1 viso kolonijiniais metais \xc4\xaf Potosi buvo atve\xc5\xbeta apie 30 000 verg\xc5\xb3 i\xc5\xa1 Afrikos. Ta\xc4\x8diau Potosi buvo per toli nuo j\xc5\xabros kranto, tod\xc4\x97l verg\xc5\xb3 darbui kasyklose neu\xc5\xbeteko._NEWLINE_Vicekaralius Fransisco de Toledo, siekdamas i\xc5\xa1vengti ba\xc5\xbeny\xc4\x8dios nemalon\xc4\x97s ir nepakenkti valstyb\xc4\x97s finansams, sugalvojo i\xc5\xa1naudoti ink\xc5\xb3 darbo sistem\xc4\x85 mita ir suk\xc5\xabr\xc4\x97 priverstinio darbo sistem\xc4\x85. Visi kaimai prival\xc4\x97jo duoti darbo j\xc4\x97gos kasykloms. Kas septynerius metus kiekvienas ind\xc4\x97nas metus dirbo kasyklose. U\xc5\xbe tai vald\xc5\xbeia jiems \xc5\xbead\xc4\x97jo \xc4\xafvairias \xe2\x80\x9esocialines garantijas\xe2\x80\x9c\xc2\xa0\xe2\x80\x93 atlyginim\xc4\x85, r\xc5\xabpinim\xc4\x85si, grie\xc5\xbetai nustatytas darbo valandas. Ta\xc4\x8diau kasykl\xc5\xb3 savininkai nekreip\xc4\x97 d\xc4\x97mesio \xc4\xaf \xc5\xa1iuos pa\xc5\xbeadus. Kalnakasiai mirdavo ne tik nuo plau\xc4\x8di\xc5\xb3 dulkialig\xc4\x97s, ta\xc4\x8diau ir nuo apsinuodijimo gyvsidabriu, kur\xc4\xaf i\xc5\xa1skirdavo sidabro fabrikuose naudojamas amalgamos metodas._NEWLINE_Sp\xc4\x97jama, kad sidabro gavyba kainavo 8 milijonus ind\xc4\x97n\xc5\xb3 gyvybi\xc5\xb3.\n_START_SECTION_\nGeografija\n_START_PARAGRAPH_\nPotosi yra Piet\xc5\xb3 Bolivijoje 164\xc2\xa0km atstumu nuo Sukr\xc4\x97s. Miestas i\xc5\xa1sid\xc4\x97st\xc4\x99s 3976\xe2\x80\x934070\xc2\xa0m auk\xc5\xa1tyje Altiplano plok\xc5\xa1\xc4\x8diakalnyje, Cerro Rico kalno (4824\xc2\xa0m) pap\xc4\x97d\xc4\x97je Anduose.\n_START_SECTION_\nKlimatas\n_START_PARAGRAPH_\nMiestas pasi\xc5\xbeymi \xc5\xa1altu auk\xc5\xa1tikalni\xc5\xb3 klimatu. Met\xc5\xb3 laik\xc5\xb3 temperat\xc5\xabr\xc5\xb3 skirtumas nedidelis, \xc5\xbeiem\xc4\x85 vyrauja sausas klimatas, vasar\xc4\x85 prasideda lietaus sezonas. Dienos ir nakties temperat\xc5\xabr\xc5\xb3 skirtumas siekia 15-25\xc2\xa0\xc2\xb0C, nakt\xc4\xaf netgi vasaromis temperat\xc5\xabra nukrenta iki nulio.\n_START_SECTION_\nEkonomika\n_START_PARAGRAPH_\nMiestas i\xc5\xa1lieka stambiu r\xc5\xabd\xc5\xb3 gavybos centru, kuriame randama alavo, stibio ir volframo. Cerro Rico kalne kasamos r\xc5\xabdos (pagrinde alavas, varis ir sidabras, randami daugiausia sulfid\xc5\xb3 pavidalu) yra pagrindinis miesto pajam\xc5\xb3 \xc5\xa1altinis. Kasyklose tebedirbama primityviomis technologijomis ir kenksmingomis sveikatai s\xc4\x85lygomis. Dauguma \xc5\xa1achtinink\xc5\xb3, prad\xc4\x97j\xc4\x99 dirbti kasyklose, nei\xc5\xa1gyvena daugiau negu 20 met\xc5\xb3. Daugiausiai \xc5\xa1achtininkai mir\xc5\xa1ta nuo plau\xc4\x8di\xc5\xb3 dulkialig\xc4\x97s, ta\xc4\x8diau taip pat ir nelaiming\xc5\xb3 atsitikim\xc5\xb3, pvz., sprogim\xc5\xb3, metu. Nors oficialiai vaik\xc5\xb3 darbas draud\xc5\xbeiamas, \xc5\xa1achtose iki \xc5\xa1iol dirba 7-16 met\xc5\xb3 vaikai. Dauguma \xc5\xa1acht\xc5\xb3 priklauso kooperatyvams, kurie i\xc5\xa1gaunamas r\xc5\xabdas parduoda priva\xc4\x8dioms kompanijoms._NEWLINE_Taip pat mieste yra \xc4\xafmoni\xc5\xb3, perdirban\xc4\x8di\xc5\xb3 metal\xc4\x85, negausi tekstil\xc4\x97s pramon\xc4\x97, gaminami nealkoholiniai g\xc4\x97rimai, alus, odos dirbiniai ir baldai._NEWLINE_Vystomas turizmas. Be architekt\xc5\xabrini\xc5\xb3 paminkl\xc5\xb3 lankymo centre organizuojami turai \xc4\xaf kasyklas, kur turistams atvirai demonstruojamos \xc5\xa1achtinink\xc5\xb3 darbo s\xc4\x85lygos. Taip pat rengiami turai ir \xc4\xaf miesto apylinkes (kalnus, terminius \xc5\xa1altinius)._NEWLINE_Mieste veikiantis \xc5\xa1achtinink\xc5\xb3 turgus (isp. Mercado de los Mineros) yra vienintel\xc4\x97 pasaulyje vieta, kurioje galima legaliai nusipirkti dinamito.\n_START_SECTION_\nReligija\n_START_PARAGRAPH_\nIspanai \xc4\xaf Bolivij\xc4\x85 atve\xc5\xbe\xc4\x97 krik\xc5\xa1\xc4\x8dionyb\xc4\x99, kuri, susimai\xc5\xa1ius su vietiniais ind\xc4\x97n\xc5\xb3 tik\xc4\x97jimais, \xc4\xafgavo ai\xc5\xa1ki\xc5\xb3 pagonyb\xc4\x97s bruo\xc5\xbe\xc5\xb3. Pagonyb\xc4\x97s \xc4\xaftaka atsispindi religin\xc4\x97se apeigose, taip pat religiniame mene ir ba\xc5\xbeny\xc4\x8di\xc5\xb3 architekt\xc5\xabroje._NEWLINE_Potosi per ilg\xc4\x85 laik\xc4\x85 susiformavo specifin\xc4\x97s tradicijos, susijusios su pagrindine miesto veikla\xc2\xa0\xe2\x80\x93 kalnakasyba.\n_START_SECTION_\nEl Tio\n_START_PARAGRAPH_\nKalnakasiai garbina el Tio (lietuvi\xc5\xb3 kalba \xc5\xa1is \xc5\xbeodis reik\xc5\xa1t\xc5\xb3 \xe2\x80\x9ed\xc4\x97d\xc4\x97\xe2\x80\x9c). Vietiniams gyventojams jis yra kartu ir dievas, ir velnias. Pagal vietin\xc4\xaf tik\xc4\x97jim\xc4\x85 el Tio kartu su Pa\xc4\x8damama yra vis\xc5\xb3 Cerro Rico kalno turt\xc5\xb3 savininkas. Kiekvienoje \xc5\xa1achtoje yra el Tio statula, kuriai kalnakasiai aukoja kokos lapus, cigaretes ir 96 procent\xc5\xb3 alkohol\xc4\xaf, pra\xc5\xa1ydami apsaugos ir s\xc4\x97km\xc4\x97s. Kiekvien\xc4\x85 paskutin\xc4\x99 savait\xc4\x97s darbo dien\xc4\x85 (\xc5\xa1e\xc5\xa1tadien\xc4\xaf) kalnakasiai susirenka prie statulos i\xc5\xa1gerti kartu su el Tio ir vienas kitu. Jie siun\xc4\x8dia g\xc4\x97rim\xc4\x85 ratu, po du kartus \xc5\xa1iek tiek i\xc5\xa1pildami g\xc4\x97rimo ant \xc5\xbeem\xc4\x97s\xc2\xa0\xe2\x80\x93 paaukodami Pa\xc4\x8damamai ir el Tio._NEWLINE_Taip pat prie \xc4\xaf\xc4\x97jimo \xc4\xaf kasyklas kasykl\xc5\xb3 dievui el Tio periodi\xc5\xa1kai yra paaukojama lama, nes tikima, kad paaukotas lamos kraujas apsaugos kalnakasi\xc5\xb3 gyvybes.\n_START_SECTION_\nKristus Kalnakasys\n_START_PARAGRAPH_\nSan Pedro ba\xc5\xbeny\xc4\x8dioje saugoma Tata Ck\xe2\x80\x99accha (isp. Cristo de los Auxilos) statula. Tata Ck\xe2\x80\x99accha ke\xc4\x8duj\xc5\xb3 kalba rei\xc5\xa1kia Kristus- kalnakasys. Pagal vietin\xc4\x99 legend\xc4\x85 vienas kalnakasys, kuriam labai nesisek\xc4\x97, i\xc5\xa1 nevilties pasi\xc5\xa1auk\xc4\x97 kasykl\xc5\xb3 velni\xc4\x85 (el Tio). Pastarasis, nor\xc4\x97damas b\xc5\xabti tikras d\xc4\x97l sand\xc4\x97rio, pareikalavo pasira\xc5\xa1yti sutart\xc4\xaf. Suprat\xc4\x99s pad\xc4\x97ties rimtum\xc4\x85, kalnakasys \xc4\x97m\xc4\x97 i\xc5\xa1sisukin\xc4\x97ti, es\xc4\x85 netur\xc4\xafs nei popieriaus, nei pie\xc5\xa1tuko. Velniui i\xc5\xa1\xc4\x97jus parne\xc5\xa1ti reikaling\xc5\xb3 daikt\xc5\xb3, \xc5\xa1achtoje pasirod\xc4\x97 senolis, apsireng\xc4\x99s kalnakasio drabu\xc5\xbeiais, kuris ir i\xc5\xa1gelb\xc4\x97jo nelaiming\xc4\x85j\xc4\xaf kalnakas\xc4\xaf, drauge suversdamas akmenis ir u\xc5\xbedarydamas tunel\xc4\xaf. Po kurio laiko prie\xc5\xa1 leisdamasis \xc4\xaf Cerro Rico kasyklas, min\xc4\x97tas kalnakasys nu\xc4\x97jo \xc4\xaf San Pedro ba\xc5\xbeny\xc4\x8di\xc4\x85 pasimelsti u\xc5\xbe savo \xc5\xa1eimos gerov\xc4\x99 ir savo nuostabai viename i\xc5\xa1 altori\xc5\xb3 pamat\xc4\x97 jam i\xc5\xa1sigelb\xc4\x97ti pad\xc4\x97jus\xc4\xaf senol\xc4\xaf nukry\xc5\xbeiuotojo Kristaus pavidalu.'